BEGRUNDELSE

1.BAGGRUND FOR FORSLAGET

•Forslagets begrundelse og formål

Kommissionen har fra starten af sit mandat haft jobskabelse, vækst og investering øverst på sin politiske dagsorden. For at nå disse overordnede prioriteter har Kommissionen bl.a. sat en ambitiøs reformdagsorden for at skabe et dybere et mere fair indre marked som grundlag for at opbygge en stærkere og mere konkurrencedygtig EU-økonomi.

Disse mål udmønter sig på skatteområdet i behovet for at opbygge et fair og effektivt selskabsskattesystem i EU.

For at sikre at skattesystemerne er fair, har Kommissionen gjort kampen mod skatteunddragelse, skatteundgåelse og aggressiv skatteplanlægning til nøgleprioriteter og har sat en meget aktiv reformdagsorden. I den forbindelse opbygger Kommissionen – i tæt samarbejde med medlemsstaterne og med bistand fra Europa-Parlamentet – et solidt forsvarssystem til bekæmpelse af skatteunddragelse og skatteundgåelse i Europa, et robust reaktionssystem rettet mod ydre trusler mod medlemsstaternes skattegrundlag og en klar vej mod en mere fair beskatning for alle EU's borgere og virksomheder. Samtidig er der brug for at sikre, at skattesystemerne også er effektive, så de kan understøtte en stærkere og mere konkurrencedygtig økonomi. Dette bør gøres ved at skabe et mere favorabelt skattemiljø for erhvervslivet, som mindsker efterlevelsesomkostningerne og de administrative byrder samt sikrer retssikkerheden på skatteområdet. Vigtigheden af retssikkerhed på skatteområdet for at fremme investeringer og stimulere vækst er navnlig for nylig blevet anerkendt af G20-lederne og er blevet det nye globale fokus på skatteområdet.

Bekæmpelse af skatteundgåelse og aggressiv skatteplanlægning skal på både EU-plan og globalt plan derfor gå hånd i hånd med skabelsen af et konkurrencedygtigt selskabsskattemiljø. Det er to sider af samme sag. Et mere fair system vil ikke blot sikre, at overskud faktisk beskattes, hvor de skabes, men også at de ikke beskattes to gange. Dobbeltbeskatning er et af de største problemer, som virksomheder med aktiviteter på tværs af grænserne i dag står over for. Der er allerede etableret mekanismer til bilæggelse af tvister om dobbeltbeskatning. Det drejer sig om de gensidige aftaleprocedurer, som er fastlagt i medlemsstaternes dobbeltbeskatningsoverenskomster og i EU-voldgiftskonventionen om ophævelse af dobbeltbeskatning i forbindelse med regulering af forbundne foretagenders overskud. Kommissionen overvåger årligt antallet af sager, som medlemsstaterne håndterer, samt udfaldet af disse. Analysen heraf viser, at der er sager, som ikke behandles under de eksisterende mekanismer, som ikke er omfattet af EU-voldgiftskonventionen eller dobbeltbeskatningsoverenskomster, som kører fast, uden at skattesubjektet oplyses om årsagerne hertil, eller som slet ikke afklares. Selv om de eksisterende mekanismer i mange tilfælde fungerer godt, er der brug for forbedring med hensyn til skattesubjekternes adgang til sådanne mekanismer, deres dækning, rettidighed og fuldgyldighed. Desuden svarer de traditionelle metoder til tvistbilæggelse ikke længere fuldt ud til kompleksiteten af det nuværende globale skattemiljø. Således er der behov for at forbedre de nuværende mekanismer til bilæggelse af tvister om dobbeltbeskatning i EU med henblik på at udforme et fair og effektivt skattesystem, som øger retssikkerheden. Dette udgør et centralt bidrag til skabelsen af et fair skattesystem samt til sikring af, at EU's indre marked forbliver et attraktivt område at investere i.

I forslaget til direktiv rettes fokus på erhvervslivet og virksomhederne, som først og fremmest påvirkes i situationer med dobbeltbeskatning. Forslaget bygger på den eksisterende EU-voldgiftskonvention, som allerede indeholder en obligatorisk bindende voldgiftsmekanisme, men udvider den til at omfatte områder, som ikke på nuværende tidspunkt er omfattet, og tilføjer elementer af målrettet håndhævelse for at imødegå de væsentligste identificerede mangler med hensyn til mekanismens håndhævelse og effektivitet.

•Sammenhæng med de gældende regler på samme område

Af Kommissionens meddelelse om et fair og effektivt system for selskabsbeskatning i Den Europæiske Union, som blev vedtaget den 17. juni 2015, fremgår fem centrale indsatsområder. Et af disse områder vedrører skabelse af et bedre skattemiljø for erhvervslivet i EU med henblik på at fremme vækst og jobskabelse i det indre marked. I meddelelsen blev forslaget om et fælles konsolideret selskabsskattegrundlag, som planlægges vedtaget samme dag som dette forslag, fremhævet som et stort skridt mod et bedre skattemiljø for erhvervslivet, men det fremgik også, at andre initiativer i mellemtiden burde forbedre EU's skattemiljø for erhvervslivet.

Dette forslag supplerer forslaget om et fælles konsolideret selskabsskattegrundlag. Da konsolidering kun indgår i anden fase af den nye tilgang til et fælles konsolideret selskabsskattegrundlag, vil der stadig være et behov for effektive tvistbilæggelsesmekanismer. Selv om et fuldt vedtaget fælles konsolideret selskabsskattegrundlag udformes, så det sikres, at overskud beskattes, hvor de genereres, vil ikke alle selskaber falde inden for anvendelsesområdet for det obligatoriske fælles konsoliderede selskabsskattegrundlag. Således kan det forventes, at der selv derefter stadig vil opstå dobbeltbeskatningstvister, som kræver passende mekanismer.

Dette forslag bygger desuden på eksisterende lovgivningsmæssige bestemmelser, navnlig EU-voldgiftskonventionen. Forslaget til direktiv har til formål at udvide anvendelsesområdet og forbedre de eksisterende procedurer og mekanismer uden at erstatte dem. Det er et middel til at sikre, at medlemsstaterne på den ene side gives mere detaljerede proceduremæssige bestemmelser til at ophæve dobbeltbeskatningstvister, men samtidig får tilstrækkelig fleksibilitet til at træffe indbyrdes aftaler om den mekanisme, som de foretrækker. For skattesubjektet er situationen forbedret i flere henseender. I henhold til forslaget til direktiv får skattesubjekterne styrkede rettigheder til på visse betingelser at gennemtvinge oprettelsen af tvistbilæggelsesmekanismer, de vil blive bedre oplyst om proceduren og kan regne med, at medlemsstaterne vil blive tvunget til at opnå bindende resultater.

•Sammenhæng med Unionens politik på andre områder

Dette forslag falder ind under Kommissionens initiativer for mere fair og effektiv beskatning. Det vil bidrage til at fjerne de skattemæssige hindringer, der skaber forvridninger, som hindrer det indre marked i at fungere, som det burde. Derfor vil det hjælpe med at skabe et dybere og mere fair indre marked.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag